

Tippek a tapétázáshoz


**Olvasd át minden alkalommal, amikor tapétázásra készülsz!**

**1. Így számold ki a szükséges mennyiséget:**

normál belmagasságnál ( kb. 2,7m ) 1,59 méter falfelületre kell 1db normál tekercs ( 53cm x 10m ), mivel ilyen belmagasságnál ***3 csík jön ki 1 tekercs*** tapétából.

Ez fontos! Ha ezt tudod, mindig pontosan számolsz majd.

Tehát a szoba **3 méter széles oldalára 2 tekercs kell**, de ha 3,5 méteres a fal, akkor már 3db kell hozzá.

Nézzük pl. ezt a 3 x 4 méteres szobát. A mennyezetet most nem számoljuk,

viszont le kell majd vonnod az ajtó és az ablak felületét.

A rövidebb fal**: 3m, tehát ide 2 tekercs** kell. 2 ilyen fal van, az 4db tapéta.

A hosszabb fal : **4m, tehát ide 3 tekercs** kell. 2 ilyen fal van, az 6db tapéta.

Összesen 10db tapéta.

Van 1db 0,9 x 2,3m **ajtó. Ez 2,07m2.**

Van 1db 120 x 150cm **ablak. Ez 1,8m2.**

Ezt a 3,87m2-t ( 1 tekercs ) levonjuk, marad **9db tapéta, ennyit kell vásárolnod.**

Ha a szobát 2 vagy 3 különböző tapétával szeretnéd tapétázni, akkor így a legkönnyebb kiszámolnod, melyikből mennyire lesz szükséged.

Ha így, tapétacsíkonként számolsz, akkor nem kell majd a 20% veszteséget rászámolnod!

Természetesen, ha a belmagasság lényegesen eltér a 2,7m-től, akkor másképp kell számolnod.

Vedd figyelembe a 10 méteres tekercshosszúságot!

2,5m feletti magasságnál csak 3 egész csíkot tudsz levágni, a 4. csíknál nem lesz meg a a fal teljes magassága!

A példában 3 csíkkal számoltam a 2,7 méteres feltételezett belmagasság miatt.

**2. Így távolítsd el a régi tapétát:**

ha olyan szerencsés vagy, hogy a régi tapétád **vlies alapú,** akkor **egyszerűen húzd le** a felső, mintás réteget, és a *falon maradt alaptapétára már viheted is fel az újat.*

**Más tapétákat maradéktalanul el kell távolítani**. Ehhez használhatsz **ecetes vizet**, amit festőhengerrel vagy szivaccsal tudsz felvinni a tapétára. Ha jól átázott, akkor könnyen, egész nagy darabokban jön le. A profik **speciális tapétaleoldó** folyadékot használnak erre a célra, például a Bartoline vagy a Metylan cég termékei egész jók erre a célra.



Ha többrétegű a tapéta, vagy más okból nem szívja fel a vizet, akkor valamilyen tüskés szerszámmal lyukaszd át sűrűn a tapétát, hogy a víz bekerülhessen alá. Ez lehet ilyen speciális tüskés henger, de drótkefe vagy szike is.



Fontos, hogy tapétázás előtt sima, pormentes legyen a fal.

*Ha vlies volt a régi*, akkor semmi tennivalód nincs a mintás réteg lehúzása után. Ezt lyukasztanod sem kell.

*Ha papír alapú volt a régi*, akkor el kell távolítani a régi tapétát a ragasztó maradványaival együtt, a sérüléseket javítani kell glett anyaggal, és ha az is megszáradt, akkor simára csiszolni.

**3. Ezeket az eszközöket készítsd elő:**

****

*vlies tapéta esetén:*

1. vlies ragasztó

2. vödör

3. ragasztózó ecset ( kenőkefe )

4. olló

5. pengekés

6. henger az illesztésekhez

7. létra

8. mérőszalag

9. tapétáta simító kefe

10. puha rongy vagy szivacs

+ 1. tapéta szélező

*Egyéb tapétáknál* a tapétának megfelelő ragasztót vásárolj, és szükséged lesz még egy **nagyméretű tapétázó asztalra**.



****

**4. Ezeket az előkészületeket tedd meg:**

Tehát legyen a **fal tiszta, sima, pormentes**. Ha vannak lyukak, egyenetlenségek, azokat glettelni, utána pedig simára csiszolni kell.

**Kapcsold ki az elektromos** berendezések biztosítékait.

Szedd le a **padlószegő léceket**.

Szedd le **kapcsolók burkolatát**.

A bent maradt **bútorokat told középre**, fóliával takard le.

****

****

**5. Használj alapozót:**

az alapozó a falnak **egy alap nedvességtartalmat** biztosít a tapétázás alatt.

Ez azért fontos, mert így nem a ragasztóból fogja hirtelen kivonni a vizet, és könnyebb lesz a munka. Erre a célra használhatsz **jól felhígított tapétaragasztót** is, pl. a Pufas normal 1:80 arányú hígítását.

Kend át ezzel az oldattal a már jól előkészített falat, és leghamarabb 24 óra múlva kezdheted is a tapétázást.

Gipszkartonnál mindenképp használd!

Vannak a kereskedelmi forgalomban, kifejezetten erre a célra kifejlesztett folyadékok. Pl. a Metylan gyár alapozója.



A gyári ismertető szerint:

,,készrekevert alapozó tapétázás vagy festés előtt. Megerősíti a tapétázás előtt az alapfelületet és szabályozza annak szívóképességét, elősegíti a tapéta felhelyezésekor a könnyebb igazíthatóságot. Szilárd tapadóhidat képez a fal és a tapéta között. Használható festés előtti alapozáshoz is.

- Egyenletes szívóképességet biztosít

- Gyorsan szárad

- Felhasználáskész

- Rendkívül kiadós

- Oldószermentes

- Nedvességálló.”

**6. Erre ügyelj a darabolásnál:**

*mielőtt felbontod* bármelyik tapétát, **ellenőrizd a címkén a gyártási számot**! Ha nem egyformák, hívd az üzletet!



Ugyanarra a falra ne rakj eltérő gyártási számú tapétákat, mert árnyalatnyi különbség lesz köztük!

Ha van olyan falad, amire épp elég az eltérő színszám, akkor nem lesz látható a különbség.

Pl. egy 3 x 4 méteres szobába kaptál 7db egyformát, és kettőnek eltér a színszáma. Ezt a kettőt felrakhatod az egyik 3 méteres falra. *A fényviszonyok miatt senki sem fogja látni a különbséget, még te sem.*

*Amikor kibontottad* a tapétát, rögtön **írj a hátoldalára egy F betűt**!

Mérd le a szükséges hosszt ( a szoba magasságát ), számolj rá kb 5-10 cm pluszt.

Vágd le pontosan derékszögben, ollóval vagy szikével, és rögtön **írj az aljára egy L betűt**, illetve a maradék tekercs tetejére az F-et.



Az F és L betűk fogják megmutatni neked, hogy melyik végét kell majd a tapétának Fentre vagy Lentre rakni.

Minden csík levágásakor írd a hátoldalakra az F és L betűket!

*Minta nélküli tapéta esetén csak így lesz egységes a falszín. ha valamelyik csíkot fordítva rakod, annak a csíknak teljesen más lesz a színe.*

Mintás tapétánál ez nem olyan fontos, hiszen jól látható a helyes rakási irány, viszont még a 2. csík vágása előtt, a talajon illeszd össze, és ennek megfelelően határozd meg a vágás helyét!

Vannak olyan tapéták, amelyeknél váltakozó illesztést  ír elő a gyár. Ekkor minden második lapot fordított irányban, tehát fejjel lefele kell a falra illeszteni, ennek megfelelően írd rá az F és L betűket!

A tapéta jelzéseiről a 16. pontban bővebben olvashatsz.



**7. Így rakd fel az 1. csíkot:**

a fényviszonyok miatt érdemes az ablak mellett kezdeni.



Ceruzával rajzold be a függőlegest.

**Vlies tapéta** esetén széles ecsettel vagy Teddy hengerrel vidd fel a **ragasztót** az 1. tapétacsík helyére **a falra**, illeszd oda pontosan a tapétát.

Ha teljesen pontosan a helyén van, akkor a kefével fentről lefelé, aztán pedig belülről kifelé haladva simítsd a falra.

**Egyéb tapéta** esetén kenőkefével vagy korongecsettel vidd fel a ragasztót a **tapéta** **hátoldalára, hajtogasd össze** ( lásd a képen! ), tartsd be a puhulási időt ( a gyártói utasításnak megfelelően, kb. 10-15 perc általában ), majd ugyanúgy helyezd fel! Ekkor a tapéta tetejét megfogva, a saját súlyánál fogva szétnyílik majd a hajtogatás, és úgy haladhatunk lefelé.

A papír hátoldalú vinyltapéta esetében a csíkokat félbehajtjuk és feltekerjük. A feltekeréssel megakadályozható ugyanis a szélek kiszáradása és felpöndörödése a puhulási idő alatt.

Érdemes **széles ecsetet** használni, és először hosszában a középső részt, majd keresztben a széleket bekenni, de semmiképp ne maradjon száraz rész. Egyszerre 1 tekercset érdemes feldarabolni/beragasztózni. Ha esetleg ekkor derül ki, hogy hibás a tapéta, a többit vissza lehet vinni az üzletbe.

**Tapéta simítóval** vagy puha ronggyal simítsd ki a buborékokat, a kapcsolók környékén pengekéssel vágd le a felesleget.

**8. Így rakd fel a 2. csíkot:**

vlies tapéta esetén ragasztózd be ennek is helyét a falon, illeszd pontosan az első mellé. Ha nagyon mellé ment, nyugodtan fogd meg, szedd le, próbáld újra. Ha csak egy kis eltérés van, kézzel is tolhatod a falon.



Egyéb tapéta esetén ragasztózd be a 2. csík hátoldalát is, hajtogasd, várd ki újra a puhulási időt, majd illeszd az első mellé.



Az illesztéseket hengerezd le, a kifolyt ragasztót hideg vízbe mártott ronggyal vagy szivaccsal töröld le.

**9. Így szedd le a felesleges, túllógó részeket:**

a legjobb, ha van egy tapétázáshoz való **vonalzó síned**, lepkéd, de egy szélesebb spakli is megfelel.

**Nyomd a vágási részhez, és ennek mentén egy éles szikével** szépen, biztonságosan tudod vágni. Az ajtóknál, ablakoknál ne siess, óvatosan dolgozz!



**10. A sarkok tapétázása:**

mivel ezek gyakran egyenetlenek, nem érdemes itt illeszteni. A legegyszerűbb, ha a tapétát áthajtuk a másik oldalra. Az áthajtásra 2 cm-t kell pluszban rászámolni, vastagabb tapétáknál pedig inkább 6-8 cm-t, tehát ekkora rész kerüljön át a másik oldalra.

Ilyenkor a következő tekercset célszerű átlapolással és nem illesztéssel ragasztani, a falazat esetleges egyenetlenségei miatt. Ha vinyl tapétánál kerülsz ilyen helyzetbe, akkor pl. bekevert Iron bordűrragasztóval tudod egymásra ragasztani a tapétát ezen a részen.

**11. Ajtó- és ablakmélyedések tapétázása:**

2 lehetőség van:

- először a belső kávára felragasztani, utána a normál falat tapétázni, és így a sarokról behajtva, kb 2 cm-t a keskeny részre ( kávára ) ragasztani.

- először a normál falat tapétázni, kb 2cm-t a keskeny ( káva ) részre behajtva, és utána

ragasztani ide egy csíkot, ami befedi az áthajtást. Itt ezt látod:



**12. Tudd meg, egymásra kell-e lapolni az illesztéseknél a tapétát!**

Ha vékony papírból készült a tapéta, akkor feltétlenül.

Ilyen esetben először a makulatúra tapétát kell felragasztani.

Más tapétákat csak egymás mellé kell illeszteni.

**13. Gipszkarton tapétázása:**

mivel papírréteg borítja, ezért **nem kell makulatúrát** használnod. Viszont **az illesztéseket** szépen **gletteld ki**, és üvegszövet csíkot is rakhatsz erre a területre, hogy később se potyogjanak ki a szemcsék. Rendkívül fontos a mélyalapozás!!!

**14. Elmondom, mi az a makulatúra.**

Ez egy vékony **alátét tapéta**. A papír alapú tapétáknál van rá szükség. Mivel itt papírhoz ragasztasz papírt, ezért egy erős rögzítés jön létre, és nem fog az illesztéseknél szétnyílni a tapéta. Vlies tapétákhoz nem kell.

Létezik a **20cm széles** tekercs, ezt **csak az illesztések helyére** kell rakni, viszont a széleit el kell glettelni, mert a szintkülönbség látszódhat a tapétán.

Az **53cm széles** felrakásakor ügyelj arra, hogy ennek az **illesztése ne essen egybe** a normál tapéta illesztésével!

Mindig legalább olyan erős ragasztót kell használni hozzá, mint a rákerülő tapétához!

**15. A hibalehetőségek:**

- a ragasztó az illesztéseknél kifolyik a tapétára. Azonnal le kell törölni. A selyem ( vinyl ) felületű tapétánál fokozottan kell erre ügyelni, mert megmarhatja a tapéta felületét.


- szétnyílnak az illesztések. Akkor fordul elő, ha túl gyors volt a száradás, vagy kevés volt a ragasztó. Ne csináljunk huzatot vagy extra meleget! Bordűrragasztóval vagy tapéta utánjavítóval helyrehozható.



- az illesztéseknél rés keletkezett. Túlságosan átázott a tapéta, ezért nagyobb lett a zsugorodás a vártnál.

- pontatlan az illesztés. Vedd le az adott csíkot a falról, és helyezd vissza pontosan. Vlies tapétával ezt még száradás után is megteheted.

- buborékos a tapéta. Nem simítottad rá alaposan. Vedd le a falról, helyezd vissza újra.



- buborékos a tapéta. Attól is lehet, hogy nem pihent eleget, és ezért a falon duzzadt meg.

- gyűrött a tapéta, vagy átsimítva ,,zörög”. Rosszul lett felrakva. Le kell szedni, újat felrakni helyette.

- *eldobtad a címkét a tapétázás vége előtt. Meg kell őrizned, mert a gyár csak ezzel fogadja el a reklamációt.*


**16. Ezt tudod leolvasni a tapéta címkéjéről:**

Számodra legfontosabb a tapéta cikkszáma és a gyártási sorozatszáma ( színszáma ).

Ezenkívül elsősorban a gyár neve, a tekercs mérete, az illesztés és az ikonok információi szólnak hozzád.



Az egyéb jelzések jelentését itt látod:





**17. Ezt kell tenned, ha lényegesen eltér a fal jelenlegi színe a tapéta színétől:**

Fehér tapétát raknál a jelenlegi sötétkék falra? Mindenképp fesd át fehérre a falat tapétázás előtt!

Az éles színkülönbségeket általában nem lehet másképp áthidalni.

**18. A mennyezet tapétázása:**

Ha az oldalsó falakat és a mennyezetet is tapétázod, akkor mindig a mennyezettel kell kezdeni. 2 emberes munka.

A csíkokat a beeső fény irányában kell futtatni, így az illesztések kevésbé látszódnak.

Húzz egy párhuzamos startvonalat 51cm-re a faltól. Illeszd mellé az első tapétacsíkot. Mivel a tapéta 53cm széles, ezért 2cm körbefut a sarkon, kiegyenlíti a mennyezet és a fal között előforduló esetleges egyenetlenséget. A felesleges anyagot simító spatulával és sniccerrel vágd le.

Az újabb csíkok felhelyezésekor a széleket kézzel vagy hengerrel simítsd el.

Nagyméretű mennyezetnél érdemes összehajtogatni a tapétát, és mindig annyit kiengedni belőle, amennyit átérsz egyszerre.

**19. Tapétázás vagy festés legyen?**

Érvek ( főleg, mivel elfogult vagyok 😊 ) és ellenérvek.

1. A festéküzletben egy kb 5x10cm-es minta alapján rendelsz, ami az egész szobán már gyakran más hatást kelt, és csalódást okoz.

A tapéta színét, mintáját, struktúját nagy felületen, akár szobaképen is látod. Pontosan tudod, mit fogsz kapni.

1. Egy festés során nagyobb kosz keletkezik, a kifröccsent/rászáradt festéket súrolni kell. A tapétázásnál ezektől mentesülsz.
2. Ha régi, viseltes, egyenetlen a falfelület, a festéssel ez még mind látszódni fog. Egy jól megválasztott vastag tapéta elfedi ezt a problémát.
3. A festéssel sima, időnként unalmas falak jönnek létre. Tapétával kinyílik előtted a világ, bármi a faladra kerülhet!
4. A festés ( még a mosható is ) kb. 3-5 év alatt elhasználódik, kezdődik az egész procedúra elölről. Egy jó tapéta 10-20 évig, de akár tovább is gyönyörű marad, tehát az ún. ,,kopási együttható ’’ kisebb.

|  |  |  |
| --- | --- | --- |
|  | *Festés* | *Tapétázás* |
| **szín** | csalódás lehet | pontos |
| **takarítási idő** | sok | kevés |
| **göcsörtös fal** | látszik | elfedi |
| **minta** | nincs | több 10000 |
| **élettartam** | 3-5 év | 10-20 év |

Összességében nézve a tapétázás gazdaságosabb ( és szebb ), mint a festés.

**20. Erre tudod használni a megmaradt tapétát:**

Gyakran marad pár méter tapéta a tapétázás után, amit sajnálunk kidobni.

Ha több különböző is van, akkor vágd őket hatszögletűre, vagy nyolcszögletűre, ragaszd fel a falra szimmetrikusan, vagy elszórtan, esetleg foglald őket keretbe.

Régi fiókos szekrény fiókjaira is felragaszthatod az egyforma, de akár a különböző mintázatú és anyagú tapétacsíkokat. ne felejtsd el, hogy a munka előtt a bútort is elő kell kezelni, a hibákat kijavítani, a fogantyúkat leszerelni.

Régi lámpaburát vagy paravánt is kicserélhetsz tapétára.

Használd a fantáziád, és mutasd meg nekünk a végeredményt!

[www.tapetakarnis.hu](http://www.tapetakarnis.hu)

Ismerj meg minket! Ez itt a Rólunk rovat 😊



|  |  |  |
| --- | --- | --- |
| Fanni felel az áru zökkenőmentes  kiszállításáért. | Az üzletvezetőtől érkezik az árajánlat, intézi a telefonos egyeztetést. | Kitti intézi a beszerzést, tartja a kapcsolatot a gyártókkal. |

Dabas, 2021. szeptember 05.